Document ID: 32012R0735

KOMISIJAS ĪSTENOŠANAS REGULA (ES) Nr. 735/2012
(2012. gada 14. augusts),
ar ko groza Īstenošanas regulu (ES) Nr. 540/2011 attiecībā uz darbīgās vielas kālija hidrogēnkarbonāta apstiprināšanas nosacījumiem
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2009. gada 21. oktobra Regulu (EK) Nr. 1107/2009 par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 13. panta 2. punkta c) apakšpunktu,
tā kā:
(1)
Darbīgā viela kālija hidrogēnkarbonāts ar Komisijas Direktīvu 2008/127/EK (2) tika iekļauta Padomes Direktīvas 91/414/EEK (3) I pielikumā saskaņā ar procedūru, kas paredzēta 24.b pantā Komisijas 2004. gada 3. decembra Regulā (EK) Nr. 2229/2004, ar ko nosaka turpmākus sīki izstrādātus noteikumus, kā īstenot ceturto posmu darba programmā, kura minēta Padomes Direktīvas 91/414/EEK (4) 8. panta 2. punktā. Kopš Direktīva 91/414/EEK ir aizstāta ar Regulu (EK) Nr. 1107/2009, uzskata, ka šī viela ir apstiprināta atbilstoši minētajai regulai, un tā ir iekļauta Komisijas 2011. gada 25. maija Īstenošanas regulas (ES) Nr. 540/2011, ar ko īsteno Eiropas Parlamenta un Padomes Regulu (EK) Nr. 1107/2009 attiecībā uz darbīgo vielu sarakstu (5), pielikuma A daļā.
(2)
Saskaņā ar Regulas (EK) Nr. 2229/2004 25.a pantu Eiropas Pārtikas nekaitīguma iestāde (turpmāk “iestāde”) 2011. gada 16. decembrī iesniedza Komisijai savus secinājumus attiecībā uz pārskata ziņojuma projektiem par kālija hidrogēnkarbonātu (6). Minēto pārskata ziņojuma projektu un iestādes secinājumus dalībvalstis un Komisija pārskatīja Pārtikas aprites un dzīvnieku veselības pastāvīgajā komitejā un 2012. gada 13. jūlijā tos pabeidza kā Komisijas pārskata ziņojumu par kālija hidrogēnkarbonātu.
(3)
Iestāde pieteikuma iesniedzējam paziņoja savus secinājumus par kālija hidrogēnkarbonātu, un Komisija uzaicināja pieteikuma iesniedzēju iesniegt piezīmes par minēto pārskata ziņojumu.
(4)
Ir apstiprināts, ka darbīgā viela kālija hidrogēnkarbonāts ir uzskatāma par apstiprinātu saskaņā ar Regulu (EK) Nr. 1107/2009.
(5)
Ievērojot Regulas (EK) Nr. 1107/2009 13. panta 2. punktu saistībā ar tās 6. pantu un ņemot vērā jaunākās zinātnes un tehnikas atziņas, ir jāgroza kālija hidrogēnkarbonāta apstiprināšanas nosacījumi. Ņemot vērā to, ka Beļģija ir novērtējusi kālija hidrogēnkarbonāta lietošanu kā insekticīdu un novērtējumā netika atklāti papildu riski, ir lietderīgi papildus vielas lietošanai kā fungicīdu to atļaut lietot arī kā insekticīdu.
(6)
Tāpēc attiecīgi būtu jāgroza Īstenošanas regulas (ES) Nr. 540/2011 pielikums.
(7)
Pirms šīs regulas piemērošanas būtu jāatvēl atbilstīgs laika posms, lai ļautu dalībvalstīm, pieteikuma iesniedzējam un kālija hidrogēnkarbonātu saturošu augu aizsardzības līdzekļu atļauju turētājiem izpildīt prasības, kas izriet no apstiprināšanas nosacījumu grozījumiem.
(8)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO REGULU.
1. pants
Īstenošanas regulas (ES) Nr. 540/2011 pielikuma A daļu groza saskaņā ar šīs regulas pielikumu.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
To piemēro no 2013. gada 1. februāra.
Šī regula uzliek saistības kopumā un ir tieši piemērojama visās dalībvalstīs.
Briselē, 2012. gada 14. augustā

Labels: 3
6